**Informatīvais ziņojums**

**Par aktuālajiem jautājumiem Klimata un enerģētikas politikas satvara laikposmam no 2020.gada līdz 2030.gadam ietvaros**

Informatīvais ziņojums ir sagatavots ņemot vērā Ministru kabineta 2014.gada 14.oktobra protokola Nr.55 54.§ „Latvijas Republikas nacionālā pozīcija Nr.3 „Par Klimata un enerģētikas politikas satvaru laikposmam no 2020.gada līdz 2030.gadam”” 3.punktu, ar kuru tika noteikts, ka ministrijām ekspertu līmenī ir jāturpina sistemātisks darbs ar Eiropas Komisiju, lai Klimata un enerģētikas politikas satvaram laikposmam no 2020.gada līdz 2030.gadam (turpmāk – KEPS2030) pakārtoto Eiropas Savienības normatīvo aktu projektu sagatavošanas procesā panāktu Latvijai atbilstošus nosacījumus.

Šī ziņojuma mērķis ir informēt par līdz šim veikto darbu attiecībā uz Latvijai nozīmīgiem jautājumiem, kā arī sniegt ieskatu par turpmāk veicamajām darbībām, lai nodrošinātu Latvijas interešu aizstāvību.

1. **KEPS2030 iekļautie mērķi**

Ar Eiropadomes 2014.gada 24.oktobra secinājumiem „Secinājumi par klimata un enerģētikas politikas satvaru laikposmam līdz 2030.gadam” (turpmāk – Eiropadomes secinājumi) tika apstiprināti Eiropas Savienības (turpmāk – ES) mērķi klimata pārmaiņu mazināšanai, nosakot ES līmenī saistošu mērķi siltumnīcefekta gāzu (turpmāk – SEG) emisiju samazināšanai, un indikatīvus atjaunojamo energoresursu izmantošanas, energoefektivitātes veicināšanas un starpsavienojumu izveides mērķus.

KEPS2030 iekļauj vairākus būtiskus elementus un principus attiecībā uz SEG emisiju samazināšanu – mērķu pārdali ES Emisijas kvotu tirdzniecības sistēmā (turpmāk – ETS) iekļautajām darbībām un ETS neiekļautajām darbībām (turpmāk – ne-ETS darbības), dalībvalstīm noteikto mērķu pārdales un aprēķināšanas nosacījumiem, instrumentiem un mehānismiem šī mērķa izpildei; kā arī attiecībā uz šādiem enerģētikas jautājumiem – atjaunojamo energoresursu izmantošanas veicināšana un energoefektivitātes uzlabošana, enerģētiskās drošības un neatkarības nodrošināšana, iekšējā enerģijas tirgus izveidošana, kā arī pārvaldības sistēmas izveidošana

Dalībvalstu līmenī būs saistošs mērķis par SEG emisiju samazināšanu ne-ETS darbībām periodam līdz 2030.gadam. Tomēr konkrēti mērķi dalībvalstīm noteikti ar t.s. saistību pārdales lēmumu.

Par dažiem no KEPS2030 elementiem Eiropas Komisija 2014.gada beigās un 2015.gada sākumā sāka publiskās konsultācijas. Jaunie likumdošanas priekšlikumi KEPS2030 iekļauto nosacījumu īstenošanai tiks publicēti tikai 2015.gada otrajā pusē vai 2016.gada sākumā.

1. **Līdz šim veiktais darbs pie KEPS2030 elementiem** 
   1. **Tirgus stabilitātes rezerves izveide**

Tirgus stabilitātes rezerves mērķis ir risināt problēmu ar emisijas kvotu pārpalikumu tirgū un uzlabot ES ETS efektivitāti, nodrošinot tādu emisijas kvotu cenu, lai stimulētu uzņēmumus veikt pasākumus, lai nodrošinātu arī SEG emisiju samazināšanu. Īstenojot pasākumus tieši ES ETS ietvaros, kurā ir iekļauti lielākie un energo-ietilpīgākie ES uzņēmumi, tiks nodrošināts, ka SEG emisiju samazināšanas pasākumu īstenošana tiek veikta, pēc iespējas mazāk ietekmējot sabiedrības intereses.

ES Padomei un Eiropas Parlamentam 2015.gada 5.maijā izdevās panākt provizorisko vienošanos par ES ETS Tirgus stabilitātes rezerves izveidi, un dalībvalstis to apstiprināja 13.maija Pastāvīgo pārstāvju sanāksmē (COREPER I). Atbalstītais priekšlikums paredz, ka tirgus stabilitātes rezerve sāk darboties no 2019.gada 1.janvāra, ka uz rezervi tiek novirzītas iepriekš izsolīšanai atliktās emisijas kvotas un nepiešķirtās emisijas kvotas

Diskusijas par Tirgus stabilitātes rezerves izveidi ietvaros īpaša uzmanība tika pievērsta jautājumam par atbalstu t.s. jutīgajām nozarēm, kas pakļautas oglekļa pārvirzes riskam. Atbilstoši Eiropadomes secinājumiem šiem uzņēmumiem tiks piešķirtas bezmaksas emisiju kvotas arī pēc 2020.gada. Eiropas Komisija paziņoja, ka ETS reformas laikā izvērtēs, vai nepiešķirtās emisijas kvotas varētu arī izmantot bezmaksas emisijas kvotu piešķiršanai oglekļa pārvirzes riska novēršanai.

* 1. **ES Emisiju tirdzniecības sistēmas reforma**

Eiropadomes secinājumos ir doti svarīgākie nosacījumi ES ETS reformai – Direktīvas Nr.2003/87/EK (turpmāk – ETS direktīva)[[1]](#footnote-1) pārskatīšana, bezmaksas emisijas kvotu piešķiršanas ETS operatoriem pārtraukšana 2027.gadā, piešķiramā emisijas kvotu apjoma noteikšana, izmantojot katras nozares labāko ražošanas iekārtu rādītājus, bezmaksas emisijas kvotu piešķiršanas turpināšana tiem uzņēmumiem, kas pakļauti būtiskam oglekļa dioksīda emisiju pārvirzes riskam[[2]](#footnote-2), Modernizācijas un Inovācijas fondu izveide, brīvprātīgā bezmaksas emisijas kvotu piešķiršana elektroenerģijas ražošanas sistēmu modernizācijai.

Saistībā ar šo, Eiropas Komisija 2014.gada 19.decembrī uzsāka rakstisko konsultāciju procedūru „*Konsultācijas par ES Emisijas kvotu tirdzniecības sistēmas direktīvas pārskatīšanu*”, lai no iesaistītajām institūcijām, ieinteresētajām personām un sabiedrības iegūtu nepieciešamo informāciju un viedokļus par iepriekšminētajiem nosacījumiem. Rakstiskās konsultācijas gala termiņš bija 2015.gada 15.marts.

VARAM saskaņojot ar Ekonomikas ministriju, Satiksmes ministriju un Zemkopības ministriju sagatavoja Latvijas viedokli par ETS reformas svarīgākajiem nosacījumiem un noteiktajos termiņos iesniedza šo viedokli Eiropas Komisijā[[3]](#footnote-3). Atbildes tika sniegtas, ņemot vērā Latvijas Republikas nacionālo pozīciju Nr.3 „Par Klimata un enerģētikas politikas satvaru laikposmam no 2020.gada līdz 2030.gadam.

* 1. **Elastības mehānismi**

Lai nodrošinātu elastību, visām dalībvalstīm īstenot tām noteiktos SEG emisiju samazināšanas mērķus, kā arī, lai uzlabotu kopējo izmaksu efektivitāti kopējā ES mērķa izpildei, Lēmumā Nr.406/2009 (turpmāk – Saistību pārdales lēmums)[[4]](#footnote-4) ir iekļauti vairāki elastības mehānismi laikposmā 2013.-2020.gads, kas varētu būt izmantojami ikgadējo mērķu sasniegšanai. Savukārt Eiropadomes secinājumos ir noteikts, ka „*tiks ievērojami pastiprināta esošo elastības instrumentu pieejamība un izmantošana ETS neaptvertajos sektoros, lai nodrošinātu kopīgo ES centienu lietderību izmaksu ziņā un konverģenci attiecībā uz emisiju apjomu uz vienu iedzīvotāju līdz 2030.gadam”.*

2015.gadā līdz šim ir notikuši vairāki dalībvalstu semināri, apspriežot jautājumus elastības mehānismu uzlabošanas iespējām Saistību pārdales lēmuma pārskatīšanā. VARAM pārstāvji ir piedalījušies šajos semināros, paužot viedokli, ka uzlabotajiem elastības mehānismiem ir jābūt diferencētiem, ņemot vērā dalībvalstu īpaši būtiskākās atšķirības un lielākās novirzes no ES vidējiem parametriem. Tika uzsvērts, ka, lemjot par ne-ETS darbību SEG emisiju samazināšanas mērķiem un to izpildi, nedrīkst aizmirst par dalībvalstu un to uzņēmumu konkurētspējas saglabāšanu, kā arī ir jāņem vērā katras individuālās dalībvalsts potenciālās iespējas nodrošināt ne-ETS darbību SEG emisiju samazināšanu, būtiski neietekmējot dalībvalsts nacionālo ekonomiku (dalībvalsts individuālā izmaksu efektivitāte).

VARAM arī pauda viedokli, ka dalībvalstīm ir jāļauj brīvi rīkoties ar tai Saistību pārdales ietvaros piešķirtajām vienībām, nenosakot īpašus darījumu (aizņemšanās, uzkrāšanas) sliekšņus. Tiks uzsvērta arī nepieciešamība būtiski uzlabot šo vienību pārskaitījumu (pārdošanas un pirkšanas) iespējas un veikt tādus pasākumus, kas izveidotu un uzturētu arī šo vienību tirgu un nodrošinātu vērā ņemamu vienību cenu. Valstīm ar nelielu ETS īpatsvaru kopējā SEG emisiju apjomā (un tādējādi nelielu ieņēmumu apjomu no ETS emisijas kvotu izsolīšanas) un lielu ne-ETS darbību SEG emisiju apjomu, kur nepieciešams īstenot būtisku SEG emisiju samazināšanas pasākumus, ir ļoti grūti nodrošināt SEG emisiju samazināšanas pasākumiem nepieciešamos finanšu līdzekļus.

* 1. **KEPS2030 ietvaros izveidojamie fondi**

Latvijas pārstāvji piedalījās pēc Eiropas Komisijas iniciatīvas organizētajā seminārā par Eiropadomes secinājumu 2.7.punktā minēto **Modernizācijas fondu**, lai pārrunātu viedokļus un ieceres ar šī fonda līdzekļu saņēmējvalstīm (BG, CZ, EE, HR, HU, LT, LV, PL, RO, SK), galvenajiem lēmuma pieņēmējiem un ieinteresētajām pusēm ar mērķi veidot kopēju izpratni par būtiskākajiem jautājumiem un izvēlēm.

Seminārā tika diskutēti jautājumi par atbalstāmajiem projektu veidiem, vispārīgajiem finansēšanas nosacījumiem un dalībvalstu lomu šo projektu apstiprināšanā un ieviešanā. Vairums dalībvalstu pauda viedokli, ka ir nepieciešams plašs atbalsta portfelis (piem., energoefektivitātes projekti, centralizētā siltumapgāde, rūpniecība, transports, viedie tīkli, atjaunojamo energoresursu veicināšana u.c.), tika uzsvērta tehnoloģiju neitralitāte projektu izvēlē, nepieciešamība stimulēt jauno tehnoloģiju attīstīšanu (ICT, viedie tīkli, elektromobīļi) ar īpašu uzsvaru uz maza mēroga projektiem, kur būtisks aspekts ir izmaksu samazināšana; savukārt Eiropas Investīciju bankai būtu jāveic atbalsta funkcijas fonda ieviešanā.

Attiecībā uz tālāko procesu šajā jautājumā, Eiropas Komisija informēja, ka Modernizācijas fonda izmantošanas nosacījumi tiks iekļauti ETS direktīvas pārskatīšanas ietvaros.

Jautājumi par turpmākajiem nosacījumiem t.s. **Inovācijas fonda** darbībai (NER400) tika diskutēti, apspriežot priekšlikumu par Tirgus stabilitātes rezerves izveidi. Ņemot vērā Latvijas kā prezidējošās valsts ES Padomē lomu, atsevišķs viedoklis par Latviju interesējošiem jautājumiem netika virzīts. Tomēr, ņemot vērā Eiropas Parlamenta nostāju, Tirgus stabilitātes rezerves lēmuma priekšlikumā tika iestrādāts Latvijai labvēlīgs nosacījums. Eiropas Komisijai, pārskatot ETS direktīvu, būs jāizvērtē, vai līdztekus esošajiem finanšu resursiem inovatīvo projektu atbalstam būtu papildu jānovirza līdz 50 miljoniem kvotu no nepiešķirto emisijas kvotu apjoma, ar piebildi, ka visām dalībvalstīm būtu jābūt iespējai gūt labumu no šī apjoma un ka tiek atbalstīti arī maza mēroga projekti, nodrošinot finanšu līdzekļus SEG emisiju samazināšanas pasākumu veikšanai

* 1. **Enerģētikas savienības izveide**

Eiropas Komisija 2015.gada 25.februārī publicēja Enerģētikas Savienības stratēģiju. Enerģētikas savienības stratēģiju veidojošie svarīgākie elementi, kuri ir svarīgi enerģētiskās drošības, ilgtspējas un konkurētspējas palielināšanai ir:

* enerģētiskā drošība, solidaritāte un uzticēšanās;
* pilnībā integrēts Eiropas enerģijas tirgus;
* energoefektivitāte, kas palīdz samazināt pieprasījumu.

Enerģētiskās drošības pamatnosacījumi ir iekšējā enerģijas tirgus izveides pabeigšana un enerģijas efektīvāka izmantošana. Ir ļoti svarīgi arī dažādot enerģijas avotus, piegādātājus un piegādes ceļus, lai garantētu drošu un stabilu enerģijas piegādi Eiropas iedzīvotājiem un uzņēmumiem, tāpēc ir nepieciešams strādāt pie gāzes piegāžu diversifikācija, jāpēta sašķidrinātās dabasgāzes potenciāls, jāsamazina atkarība no šķidrajiem kurināmajiem un degvielas un jāpalielina vietējo kurināmā veidu izmantošana. Pilnīgi integrēts iekšējais enerģijas tirgus nodrošinās tirgus savienošanu ar starpsavienojumu palīdzību, jaunas piegādes patērētājiem un viņu aizsardzību, kā arī veicinās energoefektivitātes uzlabošanu.

Atjaunojamo energoresursu izmantošana un energoefektivitātes uzlabošana ir viens no veidiem, kā nodrošināt enerģētisko drošību un neatkarību, vienlaicīgi nodrošinot kopējā izmantoto energoresursu patēriņa samazinājumu un attīstot vietējo energoresursu izmantošanu, tādējādi būtiski samazinot atkarību no importētājiem energoresursiem un nodrošinot enerģētisko drošību iekšējā enerģijas tirgū.

Attiecīgi Enerģētikas Savienības stratēģijā iekļauti tādi KEPS2030 elementi kā plašāka atjaunojamo energoresursu izmantošana, energoefektivitātes paaugstināšana un starpsavienojumu izveide. Šo jautājumu virzību nodrošina Ekonomikas ministrija.

* 1. **Saistību pārdales lēmums periodam pēc 2020.gada**

Eiropadomes secinājumos tika iekļauti arī būtiski nosacījumi un elementi Saistību pārdales lēmuma pārskatīšanai, pārdalīto saistību noteikšanai un elastības mehānismu elementiem dalībvalstīm noteikto ne-ETS darbību SEG emisiju samazināšanas mērķa izpildei.

Saistību pārdales lēmums pēc 2020.gada noteiks katras dalībvalsts individuālo ne-ETS darbību SEG emisiju samazināšanas mērķi, kā arī elastības un mehānismus šo mērķu izpildes nodrošināšanai, kas palīdzētu dalībvalstīm to veikt izmaksu efektīvā, taisnīgā un solidārā veidā.

Eiropadomes secinājumi attiecībā uz dalībvalstu ne-ETS darbību SEG emisiju samazināšanas mērķi nosaka, ka „*metodiku, ar ko nosaka valsts līmeņa samazināšanas mērķus attiecībā uz ETS neaptvertajiem sektoriem, ar visiem elementiem, kā piemērots Lēmumā par kopīgiem centieniem līdz 2020. gadam, turpinās piemērot līdz 2030. gadam, centienu sadalē pamatojoties uz relatīvo IKP uz vienu iedzīvotāju.”* Tas nozīmē, ka to metodoloģiju, kura tika izmantota 2020.gada ne-ETS darbību SEG emisiju mērķa noteikšanai, īpaši dalībvalstīm ar IKP/iedz. rādītāju zemāku nekā ES vidējais radītājs, notiks būtiski mainīts.

2015.gada 25.martā Komisija uzsāka sabiedrisko konsultāciju procesu un publicēja sabiedriskās apspriedes anketu „*Par saistību pārdali Eiropas Savienības dalībvalstīm siltumnīcefekta gāzu emisiju samazināšanai Eiropas Savienības 2030.gada siltumnīcefekta gāzu emisiju samazināšanas saistību izpildei*” (turpmāk – Saistību pārdales lēmuma pārskatīšanas anketa), lai iegūtu nepieciešamo informāciju no visām iesaistītajām pusēm par labākajiem nosacījumiem Saistību pārdales lēmuma pārskatīšanai. 2016.gada 1.pusē paredzēts publiskot normatīvā akta projektu par ne-ETS darbību SEG emisiju samazināšanu.

Saskaņā ar Eiropadomes secinājumos doto mandātu un nepieciešamību veikt Saistības pārdales lēmumā iekļauto nosacījumu uzlabošanu Eiropas Komisija Saistību pārdales lēmuma pārskatīšanas anketa ir iekļāvusi šādus jautājumus:

* dalībvalstīm noteiktā rīcības brīvība ar tām piešķirtajām ESD vienībām – uzkrāšanas, pārneses un darījumu nosacījumi;
* monitoringa, ziņošanas un atbilstības pārbaudes cikla nosacījumi;
* nacionālo ne-ETS darbību SEG emisiju samazināšanas mērķu pielāgošana dalībvalstīm ar augstu IKP;
* turpmākās liecības un pētījumi par ESD īstenošanu dalībvalstu un reģionālajā līmenī;
* papildus ES-līmeņa darbības Saistību pārdales lēmumā iekļautajām darbībām un sektoriem attiecībā uz citiem ES-mēroga pasākumiem un likumdošanai ārpus Saistību pārdales lēmumam;
* kapacitātes uzlabošana un cits atbalsts īstenošanai nacionālā, reģionālā un lokālā līmenī.

VARAM ir sagatavojusi atbildes projektu uz Saistību pārdales lēmuma pārskatīšanas anketā uzdotajiem jautājumiem un ir formulējusi savu viedokli par tādiem Latvijai būtiskajiem jautājumiem, kurus būs jāaizstāv Saistību pārdales lēmuma pārskatīšanai izstrādātā tiesību akta saskaņošanas laikā:

* ESD vienību uzkrāšanas iespēja starp saistību periodiem, tādējādi būtiski uzlabojot esošo Saistību pārdales lēmumā iekļauto elastību attiecībā uz šo vienību uzkrāšanu;
* Būtiski uzlabojumi ESD vienību pārskaitījumu (pārdošanas un pirkšanas) iespējām un šo vienību tirgus izveidošana un uzturēšana, lai nodrošinātu vērā ņemamu vienību cenu;
* Dalībvalstu specifiskās situācijas vērā ņemšana elastības mehānismu noteikšanā un mērķu pielāgošanā;
* 2030.gada ne-ETS darbību ikgadējais SEG emisiju limits tiek noteikts saskaņā ar trajektoriju, kas noteikta no 2020.gada ne-ETS darbību SEG emisiju mērķa (nevis saskaņā ar trajektoriju, kas noteikta no 2005.gada ne-ETS darbību SEG emisiju apjoma);
* Saistību pārdales lēmumā noteiktā principa par ikgadējo ESD vienību piešķiršanu un SEG emisiju limita piemērošanu nesaglabāšanu, kā arī ESD vienību nodošanai nebūtu jābūt noteiktai kā veicamai obligāti ikgadēji/divgadēji un ka ikgadēji/divgadēji tiek piemēroti korektīvie pasākumi;
* dalībvalstis un to uzņēmumu konkurētspēju ar citām valstīm (īpaši ne ES valstīm, kuras nav uzņēmušās līdzvērtīgas klimata pārmaiņu mazināšanas saistības) neietekmēšana, nodrošinot, ka oglekļa pārvirzes riska novēršana tiek ņemta vērā ne tikai ES ETS ietvaros operatoriem, bet arī ne-ETS darbībās.

Līdzīgi kā ETS reformas sabiedriskās konsultācijas procesa ietvaros, VARAM plānoja iesniegt vienotu Latvijas nozaru ministriju viedokli par Saistību pārdales lēmuma pārskatīšanas anketā uzdotajiem jautājumiem, tādējādi Eiropas Komisijai parādot Latvijas vienoto nostāju par iepriekšminētajiem svarīgajiem jautājumiem.

Diemžēl no iestādēm, kam tika nosūtīta Saistību pārdales lēmuma pārskatīšanas anketa ar lūgumu sniegt savas iestādes viedokli par anketā uzdotajiem jautājumiem, līdz šim nav saņemtas atbildes vai informācija par anketā iekļautajiem jautājumiem. Atbilžu sniegšanas termiņš ir 2015.gada 18.jūnijs. Ja netiks saņemta papildus informācija no nozaru ministrijām, VARAM sagatavos atbildes, balstoties uz Latvijas Republikas nacionālo pozīciju Nr.3 „Par Klimata un enerģētikas politikas satvaru laikposmam no 2020.gada līdz 2030.gadam.

* 1. **Zemes izmantošanas, t.s., lauksaimniecības, zemes izmantošanas maiņas un mežsaimniecības darbību radīto SEG emisiju samazināšana**

Saskaņā ar Eiropadomes secinājumu 2.14.punktu „*līdz 2020.gadam tiks izveidota politika attiecībā uz to, kā SEG samazināšanas satvarā 2030.gadam iekļaut zemes izmantošanu, zemes izmantošanas maiņu un mežsaimniecību*”, tāpēc Eiropas Komisijai ir jāizstrādā priekšlikums, kā kopējos ES SEG emisiju samazināšanas mērķos iekļaut SEG emisijas un CO2 piesaisti no zemes izmantošanas, zemes izmantošanas maiņas un mežsaimniecības (turpmāk – LULUCF) darbībām.

Lai apzinātu iesaistīto pušu viedokli, 2015.gada 25.martā Eiropas Komisija uzsāka sabiedriskās konsultācijas procesu un publicēja sabiedriskās apspriedes anketu „*Par siltumnīcefekta gāzu emisijām no lauksaimniecības un LULUCF saistībā ar Klimata un enerģētikas politikas satvarā laikposmam līdz 2030.gadam samazināšanas saistību izpilde*” (turpmāk – LULUCF anketa), lai iegūtu informāciju, kuru no piedāvātajiem šo darbību radīto SEG emisiju samazināšanas variantiem atbalsta vairākums no iesaistītajām pusēm, kā arī, lai iegūtu informāciju, ko Eiropas Komisija varētu izmantot nosacījumu izstrādei. Galvenais LULUCF anketas elements ir piedāvātās trīs iespējas LULUCF darbību SEG emisiju samazināšanas iespējām:

* mežsaimniecības darbību SEG emisijas samazināšanai un CO2 piesaistes palielināšanai noteikt atsevišķu mērķi, līdz ar to neiekļaut šis darbības Saistību pārdales lēmuma aptvērumā (saglabāt 2020.gada mērķim piemēroto pieeju);
* noteikt atsevišķu mērķi visām LULUCF darbībām, tādējādi no Saistību pārdales lēmuma aptvēruma izņemot lauksaimniecības sektoru;
* LULUCF darbības un tajās radītās SEG emisijas un CO2 piesaisti iekļaut Saistību pārdales lēmuma aptvērumā, tādējādi paplašinot Saistību pārdales lēmuma aptvērumu.

VARAM savas kompetences un prioritāšu ietvaros arī ir izvērtējusi LULUCF anketā iekļautos elementus un piedāvātās iespējas un par tiem ir sagatavojusi savu viedokli, ko līdz noteiktajam termiņam – 2015.gada 18.jūnijam, plāno iesniegt Eiropas Komisijai.

Šobrīd Zemkopības ministrija aktīvi strādā pie iepriekšminēto trīs iespēju un pārējo LULUCF anketā iekļauto elementu izvērtēšanas, jo šie nosacījumi skar Zemkopības ministrijas kompetencē esošās nozares. .

1. **Turpmāk plānotās rīcības KEPS2030 ietvaros**
   1. **Latvijas tautsaimniecības prognožu un to radīto SEG emisiju sagatavošana**

VARAM koordinē Latvijas SEG emisiju un CO2 piesaistes prognožu (turpmāk – prognozes) laikposmam līdz 2035.gadam saskaņā ar Regulu Nr.525/2013[[5]](#footnote-5). Šīs prognozes ir jāiesniedz Eiropas Komisijā tuvākajā laikā un ir paredzams, ka Eiropas Komisija tās varētu izmantot 2015.gada References scenārija izstrādē, kas ir nepieciešams ES dalībvalstu profila izveidei. Ir arī paredzams, ka Eiropas Komisija dalībvalstu iesniegtās prognozes varētu izmantot dalībvalstu profilu izveidei attiecībā uz saistību pārdali un elastības mehānismu izmantošanas nepieciešamību.

Šobrīd provizoriskie prognožu dati liecina (darbs pie prognožu izstrādes vēl turpinās), ka ir paredzams un tiek prognozēts būtisks gan ETS emisiju, gan ne-ETS darbību SEG emisiju pieaugums laika periodā līdz 2030.gadam. Tomēr laikposmā līdz 2020.gadam tiek prognozēts nepārsniegt un iekļauties noteiktajā un atļautajā ne-ETS darbību SEG emisiju pieaugumā.

Eiropadomes secinājumos ir noteikts, ka nevienai ES dalībvalstij, arī Latvijai, netiks pieļauts ne-ETS darbību SEG emisiju pieaugums uz 2030.gadu salīdzinot ar 2005.gada SEG emisiju apjomu. Tas nozīmē, ka Latvijai būs nepieciešams veikt ne-ETS darbību SEG emisiju samazināšanas pasākumus, lai nodrošinātu 2030.gada ne-ETS darbību SEG emisiju samazināšanas mērķa izpildi. Konkrēts mērķis nevienai dalībvalstij, tai skaitā Latvijai vēl nav noteikts.

Sagatavotās prognozes tiks saskaņotas ar nozaru ministrijām, lai arī nozaru ministrijām darītu zināmu prognozētās attīstības un darbību ietekmi uz Latvijas SEG emisiju samazināšanas mērķu izpildi. Ņemot vērā iepriekšminēto informāciju par prognozēto ne-ETS darbību SEG emisiju apjoma pieaugumu, kā arī par iespējamos ne-ETS darbību SEG emisiju mērķi 2030.gadam, šobrīd īpaši svarīgi visām iesaistītajām ministrijām sākt ņemt vērā arī SEG emisiju samazināšanas nepieciešamību, veicot savas nozares vai sektora attīstības plānošanu.

1. **Secinājumi**

Ņemot vērā visu iepriekšminēto VARAM informē, ka pilda Ministru kabineta 2014.gada 14.oktobra protokola Nr.55 54.§ „Latvijas Republikas nacionālā pozīcija Nr.3 „Par Klimata un enerģētikas politikas satvaru laikposmam no 2020.gada līdz 2030.gadam”” 3.punktā noteikto pienākumu turpināt aktīvi sadarboties ar Eiropas Komisiju, lai nodrošinātu, ka Eiropas Savienības normatīvo aktu projektu sagatavošanas procesā panāktu Latvijai atbilstošus un labvēlīgus nosacījumus, tos aktīvi paužot Eiropas Komisijas ekspertiem.

Līdz šim paustie viedokļi par satvara elementiem un iesniegtie priekšlikumi ir balstīti uz Latvijas Republikas nacionālo pozīciju Nr.3 „Par Klimata un enerģētikas politikas satvaru laikposmam no 2020.gada līdz 2030.gadam”.

Tomēr nacionālā pozīcija ar Latvijas oficiālo viedokli par KEPS2030 iekļautajiem mērķiem būs jāatjauno, kad tiks pabeigts darbs pie tautsaimniecības nozaru un to radīto SEG emisiju prognožu izstrādes, kur cita starpā tiks iekļauti arī iespējamie veicamie pasākumi SEG mesiju samazināšanai. Tiek plānots, ka prognožu un pasākumu izstrāde tiks pabeigta tuvāko nedēļu laikā. Tāpat būs nepieciešams formulēt Latvijas nostāju par tādiem svarīgiem KEPS2030 elementiem kā Modernizācijas fonda, Inovāciju fonda un citu instrumentu izmantošanai. Pēc tam būs īpaši svarīgi, sadarbojoties ar visām ministrijām, veidot pamatotus SEG emisiju samazināšanas scenārijus un rēķināt reālo ietekmi uz tautsaimniecību.

Tāpat svarīgi, lai nozaru ministrijas un citas institūcijas aktīvi iesaistās Eiropas Komisijas organizēto publisko konsultāciju procesā par KEPS2030 elementiem, sniedzot atbildes uz uzdotajiem jautājumiem.

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretāra p.i. E.Turka

29.05.2015. 10:00

2768

H. Rimša,

67026512, Helena.Rimsa@varam.gov.lv

1. Eiropas Parlamenta un Padomes 2003.gada 13.oktobra direktīva Nr.2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK [↑](#footnote-ref-1)
2. risks, ka stingru klimata pārmaiņu mazināšanas prasību dēļ, uzņēmums var pārcelt vai būs spiests pārcelt ražotni uz citu valsti, kur šādas prasības nav noteiktas, vai arī risks, ka šīs prasības būtiski ietekmē uzņēmuma konkurētspēju globālajā tirgū [↑](#footnote-ref-2)
3. Iesniegtā anketa ir pieejama [https://ec.europa.eu/eusurvey/pdf/answer/b0b2c677-102a-4cf9-a839-97dfac5ebd75/](https://ec.europa.eu/eusurvey/pdf/answer/b0b2c677-102a-4cf9-a839-97dfac5ebd75/#_blank) [↑](#footnote-ref-3)
4. Eiropas Parlamenta un Padomes 2009.gada 23.aprīļa lēmums Nr.406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam [↑](#footnote-ref-4)
5. Eiropas Parlamenta un Padomes 2013.gada 21.maija regula Nr.525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu [↑](#footnote-ref-5)